Frps høyrefløy krever makt
Den siste uken har det stormet så kraftig innad i partiet at partiledelsen har pålagt stortingsgruppen munnkurv, noe VG avslørte torsdag. Men Tybring-Gjedde, som oppfattes som en av de mest sentrale i den delen av Frp som står på linjen nestor Carl I. Hagen innførte, tar bladet fra munnen i et intervju med Dagsavisen: - Vi må ha inn noen som tror på de sakene velgerne er opptatt av og vil engasjere seg for dem, ikke bare folk som blir bedt om å tro på det, sier han til avisen.Ifølge intervjuet kommer Tybring-Gjedde med en klar advarsel til Høyre: De må være villige til å sluke kameler. Det er avgjørende at Frp får gjennomslag i justis og innvandringspolitikken og at dette må gjenspeile seg i fordelingen av posisjoner. Tybring-Gjedde vil ikke uttale seg om saken i VG. Men VG er kjent med at det er flere i partiet frykter at Frp har gjort for mye for å blidgjøre Høyre, noe som igjen har ført til stygge tall på meningsmålingene. På VGs partibarometer for februar fikk Frp bare 10,9 prosent, noe som ville betydd at partiets stortingsgruppe hadde blitt mer enn halvert dersom det var valg i dag.Den interne uenigheten i Frp kom fram da nestleder Per Sandberg i et intervju med TV2 kritiserte flere av partifellene for å være for forsiktige. Sandberg ble umiddelbart møtt med kritikk selv, da Aftenposten kunne melde at krefter i partiet ønsket å fjerne ham som nestleder. Det advarer Tybring-Gjedde sterkt mot, og fastslår at Sandberg må forbli i ledertrioen. Samtidig trekker han fram Per-Willy Amundsen som en mann som bør bli statsråd i en eventuell ny regjering. Amundsen ble fjernet som innvandringspolitisk talsmann av partiledelsen i 2011, og ligger også utsatt til i kampen om plass på Stortinget etter valget. - Han er en sjarmerende fyr som står støtt på Frps politikk, sier Tybring-Gjedde om partifellen.Amundsen sier til VG at han ikke vil kommentere spekulasjoner rundt en eventuell statsrådskabal, men han gir klar støtte til Per Sandberg i kampen om å forbli nestleder. - Det er veldig viktig at Sandberg beholder plassen. Han representerer Frps kjerneverdier, og har stor støtte i grasroten vår og blant våre kjernevelgere, sier Amundsen til VG. - Kritikken mot Sandberg som har kommet fram i media, har ført til at det er blitt mobilisert massiv støtte til ham som nestleder, fortsetter han. Sandberg selv har sagt til VG at han ikke ønsker å kommentere saken. Det vil heller ikke partileder Siv Jensen, som heller ikke vil gå inn på Tybring-Gjeddes krav om at populistene i partiet sikres statsrådsplasser. - Potensielle statsrådsdiskusjoner tar vi etter valget, dersom vi vinner. Nestlederdebatten er det en valgprosess i gang på i partiet som jeg ikke legger meg borti. Mitt fokus er utelukkende på vår opplsutning og de politiske sakene, sier Jensen til VG.
Christian Tybring-Gjedde representerer ytterste høyre fløy i Frp. Nå advarer han mot at de mest moderate i partiet får for mye makt.